Der er ikke mange meter tilbage fra den berømte Solnedgangskiosks til havet. -Stormen har ædt tre til fire meter af kysten. Et par storme til så ligger kiosken i havet, siger Søren Boesen, der bor i et af husene tæt på kiosken i Gammel Skagen. Søren Boesen er født og opvokset i Gammel Skagen, og for ham ville det være en skandale, hvis Solnedgangskiosken faldt i bølgerne. Han mener, det er kommunen der svigter, og ikke gør nok. - Det er for dårligt, der ikke bliver gjort mere. Jeg synes kommunen skal til at få fingeren ud og sikre kysten, siger Søren Boesen. Men ifølge Lars Mejlvang Møller, der er viceborgmester i Frederikshavn Kommune, har kommunen forsøgt. Han fortæller til TV2 Nord, at kommunen har planer om at kystsikre ved Gammel Skagen, men det skal først godkendes af Staten. En godkendelse, som de stadig venter på. - Det er længe siden, vi har ansøgt om at få lov til at kystsikre. Det er også frustrerende for os, at vente på, siger Lars Mejlvang Møller.

Referat:
Stormen Urd har taget tre til fire meter af kysten i Gammel Skagen. Nu frygter de lokale for den berømte Solnedgangskiosks overlevelse.